Петима от групата за мокри поръчки остават в ареста, един е под "домашен арест" - Mediapool.bg
След петчасово заседание спецсъдът реши:
Прокуратурата не поиска задържане под стража за Олег Попов и Антоний Янков, арестувани при полицейската акция
21:07 | 17 януари 2015 | 1 коментар
Сградата на Специализирания наказателен съд в София
Специализираният наказателен съд остави в ареста петима от задържаната група за мокри поръчки, а един беше пуснат под домашен арест. Решението беше взето след пет часа заседание.
Прокуратурата поиска най-тежката мярка за неотклонение на Мила Георгиева, синът ѝ Михаил Георгиев, доведеният ѝ брат Максим Кулишев, Георги Божилов, Ангел Ангелов и Мирослав Стоянов.
Съдът уважи искането за всички, без това на Ангел Ангелов, на когото беше наложена по-лека мярка за неотклонение "домашен арест" заради тежкото му семейно положение.
Останалите обвиняеми - Мила Георгиева, сочена за създател и ръководител на групата и Михаил Георгиев, Георги Божилов, Мирослав Стоянов и Максим Колишев, които са сочени като участници в организираната престъпна група са с наложена мярка за неотклонение "задържане под стража".
Най-тежката мярка за неотклонение спрямо тях е взета заради обоснованото предположение, че обвиняемите могат да се укрият или да извършат друго престъпление.
В съдебната зала стана ясно, че прокуратурата е разпитала близо 16 свидетели. Част от тях са останали анонимни и вече са със защита. Обвинението твърди, че те са били близки до Мартин Георгиев.
Групата се свързва с опит за убийство на Тихомир Дочев - Мравката, Георги Семерджиев - Жоро Шопа и на собственика на заведение в Слънчев бряг - Радостин Бързанов.
Всички имат право да обжалват пред по-горната инстанция.
На 14 януари при акция на полицията и спецпрокуратурата в София беше разбита група за поръчкови убийства, според МВР, като първоначално бяха задържани осем души. Като лидери на престъпната група бяха посочени Мила и Мартин Георгиеви, майка и син. Сред задържаните са още брат ѝ Ангел Ангелов, бившият ѝ мъж Михаил Георгиев и Максим Кулишев – син на бившия шеф на митниците Христо Кулишев.
Олег Попов и Антоний Янков също бяха сред арестуваните от полицията в сряда, но прокуратурата днес не поиска задържането им под стража. Тогава от МВР съобщиха, че още двама от престъпната група се издирват - синът на Мила - Мартин Георгиев и Пламен Цеков.
При зрелищния обиск в дома на Мила Георгиева в столичния кв. "Бояна" в сряда са били открити и иззети множество наркотични вещества, основно марихуана, както и оръжия, съобщи в четвъртък МВР.